Nyugalom a jegybankban | | Общество За дружеские связи с Венгрией
– A monetáris tanács az alapkamatot, az egynapos jegybanki fedezett hitel kamatát és az egyhetes jegybanki fedezett hitel kamatát 0,9 százalékon, az egynapos jegybanki betét kamatát pedig –0,15 százalékon hagyta – jelentette be tegnap havi rendes kamatdöntő ülését követően a Magyar Nemzeti Bank (MNB) döntéshozó testülete. Az MNB egyúttal főbb iránymutatásán sem módosított, továbbra is 2019 második félévében látja elérhetőnek a fenntarthatóan háromszázalékos inflációs célját. A monetáris tanács a jelenlegi eszköztár alkalmazásával biztosítja az inflációs cél fenntartható eléréséhez szükséges laza monetáris kondíciók fennmaradását – közölte a testület a megszokottnak tekinthető fő üzenetét.
– A hazai piacok legutóbbi mozgásai fundamentálisan nem támaszthatóak alá, a devizahitelek pedig már nem okoznak kockázatokat, miközben az állam devizaadóssága is csökkent, az MNB-nek egyelőre nem adhat okot aggodalomra a feltehetően átmeneti forintgyengülés – kommentálta az MNB döntését Horváth András, a Takarékbank elemzője.
– A forint gyengülése párhuzamosan az olajárak emelkedésével ugyanakkor támogathatja a jegybankot az inflációs cél elérésében. A határidős kamatlábak a kamatok emelkedését, a nem hagyományos monetáris eszközök fokozatos kivezetését árazzák, de feltehetően előbb-utóbb lefelé fognak korrigálni – tett hozzá.
– Szeptemberre várunk – írta kommentárjában Varga Zoltán, az Equilor szakértője. Ez egyben az általános piaci vélemény is, ugyanis a jövő hónap jelentősebb mérföldkő lehet az MNB-nek.
– A szeptemberi 18-i kamatdöntő ülésen túl leszünk egy fontos Európai Központi Bank-ülésen, kijönnek a friss inflációs jelentés keretszámai, és a jegybank konkrétumokat árulhat el az utolsó negyedévben esedékes lépéseiről – mondta Varga.
Az inflációs jelentés számait tekinti a mindenkori döntéshozatala alapjának az MNB, a közgazdászok szerint ez alapján itthon is elindulhat a különutas, feltétel nélküli lazítás politikájának fokozatos feladása, és a feltételek szigorítása. Ekkor már elképelhető, hogy a forintárfolyamra nagyobb kihatású üzenetet is megfogalmaz az MNB, amely mindeddig óvatos volt ezen a téren.